הפיניקים הכירו במיקומה של ליסבון כאתר אסטרטגי והקימו בה נמל מסחרי במאה ה-12 לפני הספירה. בשנת 205 לפני הספירה נכבשה העיר על ידי הרומאים. במאה החמישית נכבש האזור על ידי הסואבים, ובהמשך על ידי הוויזיגותים. בשנת 714 נכבשה ליסבון על ידי המורים אשר הרחיבו את פעילות הנמל.
ב-1497 הפליג ואסקו דה גאמה מליסבון, ושב לאחר שנתיים לאחר שגילה מסלול מהים מאירופה להודו. הודות למסע זה ומסעות דומים, הפכו את ליסבון לעיר מסחר חשובה ועשירה.
ג'יימס ג'סטין
ג'יימס מייקל ג'סטין (באנגלית: James Michael Justin; נולד ב-23 בפברואר 1998 בלוטון שבאנגליה) הוא כדורגלן אנגלי המשחק בעמדת המגן הימני בקבוצת לסטר סיטי מהפרמייר ליג ובנבחרת אנגליה.
קריירת מועדונים.
ג'סטין גדל במחלקת הנוער של לוטון טאון. הוא החל את הקריירה המקצוענית שלו במדי הקבוצה הבוגרת של המועדון במסגרת הפוטבול ליג הראשונה והפוטבול ליג השנייה, וערך 90 הופעות ליגה, בהן הבקיע ששה שערים.
ב-28 ביוני 2019 חתם ג'סטין על חוזה לחמש עונות בלסטר סיטי מהפרמייר ליג. ב-4 בדצמבר הוא ערך את הופעת הבכורה שלו במועדון, בניצחון 2-0 על ווטפורד במסגרת המחזור ה-15 בליגה לעונת 2019/2020. בשלוש עונותיו הראשונות במועדון ערך ג'סטין 49 הופעות ליגה, בהן הבקיע שני שערים.
קריירה בינלאומית.
ב-4 ביוני 2022 ערך ג'סטין את הופעת הבכורה שלו בנבחרת אנגליה, בהפסד 1-0 לנבחרת הונגריה במסגרת ליגת האומות 2022/2023.
משטח דשא
משטח דשא הוא אחד משלושת הסוגים השונים של משטחי טניס בהם משחקים את ספורט הטניס, בנוסף למשטח קשה ומשטח חימר. מגרשי דשא עשויים מדשאים בהרכבים שונים בהתאם לטורניר.
אף על פי שמגרשי דשא ותיקים יותר מאשר סוגי המשטחים האחרים, עלויות התחזוקה של מגרשי דשא גבוהות מאלו של מגרשים קשים ומגרשי חימר. יש להשאיר מגרשי דשא (בהיעדר כיסויים מתאימים) להתייבש במשך היום אם יש גשם, מכיוון שהדשא הופך לחלקלק מאוד כשהוא רטוב.
מגרשי דשא הם הנפוצים ביותר בממלכה המאוחדת, אם כי בצפון-מזרח ארצות הברית יש גם כמה מגרשי דשא פרטיים.
סגנון משחק.
מכיוון שמגרשי הדשא נוטים להיות חלקלקים, הכדור מחליק ומקפץ לעיתים קרובות נמוך יותר תוך שמירה על מרבית המהירות שלו, ורק לעיתים רחוקות עולה מעל גובה הברך. בנוסף, לעיתים קרובות קורות עליו הקפצות שגויות. כתוצאה מכך, שחקנים חייבים להגיע לכדור מהר יותר, במיוחד בהשוואה למשטחים איטיים יותר כמו חימר או מגרשים קשים, לכן סביר להניח שהנקודות יהיו קצרות יחסית. מהירות וכוח הן התכונות החשובות ביותר למשחק על הדשא. על הדשא, ההגשה והחזרה ממלאות תפקיד מרכזי בקביעת תוצאת הנקודה. הגשה, החזרה ומיקוד אינטנסיבי הם קריטיים לזכייה בנקודות, ומגרש דשא מעדיף סגנון משחק של הגשה וחבטה מהאוויר (וולה).
שחקנים.
שחקני הסינגלים המצליחים ביותר על הדשא בעידן הפתוח היו מרטינה נברטילובה, רוג'ר פדרר, מרגרט קורט, בילי ג'ין קינג, פיט סמפראס, שטפי גראף, סרינה ויליאמס, נובאק ג'וקוביץ', רוד לייבר, ג'ון ניוקומב, איבון גולגונג, ביורן בורג, כריס אוורט ו-ונוס ויליאמס. כולם זכו לפחות בחמישה תוארי יחידים גדולים על הדשא: נברטילובה זכתה ב-12, פדרר וקורט שמונה כל אחד, קינג, סמפראס, גראף וסרינה ויליאמס בשבעה כל אחד, וג'וקוביץ' בשישה. שחקנים נוספים שהצליחו יחסית על הדשא בעידן הפתוח הם ארתור אש, קן רוזוול, בוריס בקר, ג'ון מקנרו, סטפן אדברג, וירג'יניה וייד, רפאל נדאל, פטרה קביטובה ואנדי מארי.
בקרב גברים, סמפראס זוכה לשבחים על ידי פרשני טניס רבים כאחד משחקני הדשא הגדולים בכל הזמנים. הוא זכה בשבעה תוארי יחידים בווימבלדון בשמונה שנים מ-1993 עד 2000, כשההפסד היחיד שלו בטווח זמן זה הגיע ברבע הגמר של אליפות 1996. רוג'ר פדרר הוא שחקן הדשא המצליח ביותר בכל הזמנים: הוא זכה בשיא בעידן הפתוח של 19 תארים במגרשי דשא, כולל עשרה תארים באליפות האלה הפתוחה, שיא כל הזמנים של שמונה אליפויות יחידים בווימבלדון וזכייה אחת באליפות שטוטגרט הפתוחה. פדרר התמודד בשיא כל הזמנים של 12 גמרים בטורניר הגברים של וימבלדון. לפדרר יש את רצף הניצחונות הארוך ביותר במגרשי הדשא בעידן הפתוח, כאשר הוא ניצח 65 משחקים רצופים על משטח הדשא בין 2003 ל-2008, עד שהפסיד לרפאל נדאל בגמר וימבלדון 2008.
השחקניות הפעילות המוצלחות ביותר במגרשי הדשא הן האחיות ונוס וסרינה ויליאמס, עם חמש ושבע אליפויות וימבלדון בהתאמה. ונוס ניצחה בחמש מתוך תשע הופעותיה בגמר ווימבלדון (הפסידה שלוש לאחותה סרינה), והצמד זכו יחד בחמישה תארים בטורניר הזוגות לנשים.
טורנירים מקצועיים על דשא.
עונת מגרשי הדשא המקצועיים קצרה יחסית. עד 2014 היא כללה רק את אליפות וימבלדון, שבועיים של טורנירים בממלכה המאוחדת וביבשת אירופה שהובילו אליו, ואליפות היכל התהילה בטניס בניופורט, רוד איילנד, ארצות הברית בשבוע שלאחר מכן. ב-2015 היא הוארכה, עם שבוע נוסף בין אליפות צרפת הפתוחה לווימבלדון. בסבב ה-ATP, הטורניר הפתוח של שטוטגרט הפך באותה שנה לטורניר דשא. ב-2017 התקיים טורניר ATP 250 חדש באנטליה, טורקיה, שבוע לפני וימבלדון. בסבב הנשים WTA, מיורקה, ספרד, החלה לארח טורניר דשא ב-2016.
איליה מרקובסקי
איליה ארנסטוביץ' מרקובסקי (באוקראינית: Ілля Ернестович Марковський; נולד ב-6 ביוני 1997 באודסה שבאוקראינה) הוא כדורגלן יהודי-אוקראיני-ישראלי, המשחק בעמדת המגן/כנף בקבוצת הפועל חיפה מליגת העל הישראלית.
קריירת מועדונים.
מרקובסקי שיחק ברודאר ולניה מליגת העל הסלובנית, באתניקוס אחנס ובאנוסיס נאון פאראלימני מליגת העל הקפריסאית, ובאיגיניאקוס וטריקלה מהליגות הנמוכות ביוון, אליהן הושאל מפאוק סלוניקי.
ב-30 ביולי 2021 חתם ברודוס מהליגה היוונית השנייה. ב-24 במרץ 2022 שוחרר מהמועדון.
ב-4 ביוני 2022 חתם מרקובסקי על חוזה לעונה אחת בהפועל חיפה מליגת העל הישראלית.
חיים אישיים.
מרקובסקי בן ה-24, מחזיק בתעודת זהות ישראלית.
זכויות להט&quot;ב בגאנה
זכויותיהם של לסביות, הומואים, טרנסג'נדרים וביסקסואלים (להט"ב) בגאנה כפופות לרדיפה ואפליה רשמית, בעודם מתמודדים עם אתגרים משפטיים וחברתיים שלא נתקלים בהם תושבים הטרוסקסואלים. פעילות הומוסקסואלית בין גברים דה יורה מוגדרת כפלילית מאז עידן חוף הזהב של גאנה כקולוניה בריטית בשנות ה-60 של המאה ה-19 אם כי קיום פעילות זו נאסר גם כן בקרב נשים לסביות על ידי הרשויות. התקפות הומופוביות פיזיות ואלימות נגד להט"ב מוגדרות נפוצות, ולעיתים קרובות מעודדות על ידי התקשורת ומנהיגים דתיים ופוליטיים. לאורך השנים דווח כי לעיתים פקידי ממשל בהם המשטרה, עוסקים במעשי אלימות אלה נגד אזרחי להט"ב. דיווחים על אזרחי להט"ב צעירים שסולקו מבתיהם לאחר שנטייתם המינית או זהותם המגדרית נחשפה נפוצים גם הם, כמו גם דיווחים על ביצוע טיפולי המרה ברחבי גאנה על ידי מנהיגים דתיים.
אף על פי שחוקת גאנה מבטיחה זכות חוקתית לחופש הביטוי וההתאגדות לאזרחי המדינה, זכויות יסוד אלו נשללות באופן אקטיבי מאזרחים המוגדרים כחלק מקהילת הלהט"ב הגאנית, בעוד פעילות למען זכויות להט"ב בקרב פעילי זכויות אדם מדוכאת לעיתים קרובות על ידי הממשלה.
היסטוריה.
בחצרות אימפריית אסנטה, מדינה אקאנית שהתקיימה בין השנים 1701 עד 1901, בשטחה של גאנה בהווה, שימשו גברים עבדים כפילגשים אשר התלבשו כנשים ונהרגו כאשר אדונם מת.
לאנשי הנזמה הייתה מסורת של גברים בוגרים המתחתנים זה עם זה, בדרך כלל בהפרש גילאים של 10 שנים. נישואים אלו כונו אגיאלה ("agyale", "נישואי חברות") בעוד בני הזוג היו מקיימים את כל המנהגים המקבילים של נישואים הטרוסקסואלים בהם טקס חתונה מסורתי. בקרב הנאנקאנים, תת-קבוצה אתנית של אנשי הגורונס (מונח המשמש כמונח מטא להתייחסות לקבוצה של עמים בעלי קשר רופף, בעוד הקבוצות האתניות המסווגות כגורונסיות אינן חולקות שפה משותפת ויש להן פרקטיקות תרבותיות מובחנות), נצפו נישואים בין נשים עבור "הנצחה מתמשכת של השושלת". רוז מרי אמנגה-אטגו, מרצה במחלקה לחקר דתות באוניברסיטת גאנה, הצהירה באומרה כי הנשים הללו היו "הפרקטיקה הדתית-תרבותית הנואשת האחרונה שהופעלה כדי להשיב ולהחזיר את מבנה המוצא הגנאלוגי הגברי של האנשים".
אנשי הפאנטה, האמינו שאלו, משני המינים, עם "נשמות כבדות" הוגדרו עם משיכה רומנטית לנשים, בעוד שבעלי "נשמות קלות" נמשכו לגברים.
הומוסקסואליות בגאנה הופללה לראשונה בשנות ה-60 של המאה ה-19. בתקופה זו, גאנה הייתה קולוניית האימפריה הבריטית אשר נודעה כחוף הזהב. "חוק העבירות נגד האדם" משנת 1861, חוק בריטי שהפליל "מעשי סדום" אשר כוון נגד פעילות הומוסקסואלית בהסכמה, יושם בכל הקולוניות הבריטיות.
מעמד בחוק.
סעיף 104 לחוק הפלילי של גאנה משנת 1960 מפליל פעילות חד מינית בהסכמה בין גברים. על פי סעיף 104(1)(ב), קיום "ידיעה גשמית (קיום יחסי מין) לא טבעית" בהסכמה נחשבת לעבירה. בנוסף, סעיף 104(2) מגדיר "ידיעה גשמית לא טבעית" כ-"מגע מיני עם אדם באופן לא טבעי או עם בעל חיים". על פי סעיף 296(4) לחוק סדר הדין הפלילי, הנאשם יישא עונש מאסר "לתקופה שלא תעלה על שלוש שנים". בתחילת המאה ה-21, חוקים אלה משנת 1960 נאכפו לעיתים רחוקות. עם זאת, בעוד שהחוק עשוי שלא להוביל לתביעות בפני בתי משפט מקומיים, רדיפת אזרחי להט"ב גאנים בכל זאת מוגדרת כנפוצה על רקע תוכניהם.